b'\n_START_ARTICLE_\nAalto-yliopiston kirjasto\n_START_PARAGRAPH_\nAalto-yliopiston kirjasto, nykyinen Aalto-yliopiston oppimiskeskus, on Aalto-yliopiston kaikille avoin tieteellinen kirjasto._NEWLINE_Aalto-yliopiston kirjasto aloitti toimintansa vuoden 2010 alusta, jolloin Helsingin Kauppakorkeakoulun kirjasto, Taideteollisen korkeakoulun kirjasto ja Teknillisen korkeakoulun kirjasto yhdistyiv\xc3\xa4t. Aalto-yliopiston kirjasto muuttui Aalto-yliopiston oppimiskeskukseksi vuonna 2015.\n_START_SECTION_\nTeht\xc3\xa4v\xc3\xa4\n_START_PARAGRAPH_\nAalto-yliopiston oppimiskeskus tarjoaa kirjastopalveluja sek\xc3\xa4 laitteita ett\xc3\xa4 tiloja opiskeluun ja ty\xc3\xb6skentelyyn._NEWLINE_Toimintakentt\xc3\xa4 on viime vuosina laajentunut uusille alueille esimerkiksi yliopistossa tuotetun tutkimustiedon julkaisemisen ja levitt\xc3\xa4misen edist\xc3\xa4miseen.\n_START_SECTION_\nPalvelut\n_START_PARAGRAPH_\nAalto-yliopiston oppimiskeskus tarjoaa lainauspalvelut, kaukopalvelua ja aineistonv\xc3\xa4lityspalveluita muista kirjastoista, neuvontaa sek\xc3\xa4 tilat ja laitteet. Oppimiskeskus j\xc3\xa4rjest\xc3\xa4\xc3\xa4 kirjastonk\xc3\xa4yt\xc3\xb6n ja tiedonhaun koulutusta opiskelijoille ja henkil\xc3\xb6kunnalle. Oppimiskeskus tarjoaa jokaisella kampuksella asiakkaidensa k\xc3\xa4ytt\xc3\xb6\xc3\xb6n lukupaikkoja, ryhm\xc3\xa4ty\xc3\xb6tiloja, asiakasty\xc3\xb6asemia ja muita laitteita.\n_START_SECTION_\nHarald Herlin -oppimiskeskus (1970-)\n_START_PARAGRAPH_\n60\xc2\xb011\xe2\x80\xb25.02\xe2\x80\xb3N, 24\xc2\xb049\xe2\x80\xb240.05\xe2\x80\xb3E  _NEWLINE_Kirjasto toimii Espoossa, Aalto-yliopiston Otaniemen kampuksella, Aalto-yliopiston Kandidaattikeskuksen (ent. Teknillisen korkeakoulun p\xc3\xa4\xc3\xa4rakennus) vieress\xc3\xa4, osoitteessa Otaniementie 9. _NEWLINE_Kirjasto oli Suomen vanhin ja suurin tekniikan alan kirjasto. Nykyisin Harald Herlin -oppimiskeskus on Aalto-yliopiston oppimiskeskuksen (ent. Aalto-yliopiston kirjasto) p\xc3\xa4\xc3\xa4toimipiste. _NEWLINE_Kirjaston historia alkaa Helsingin teknillisen reaalikoulun perustamisesta vuonna 1849. Jatkosodassa 6.-7.2.1944 v\xc3\xa4lisen y\xc3\xb6n pommituksissa kirjastoon osui palopommi, ja siit\xc3\xa4 syntyneess\xc3\xa4 tulipalossa paloivat kaikki kokoelmat ja kokoelmaluettelot. Nimi muuttui Teknilliseksi korkeakouluksi 1908 ja toiminta siirtyi Espoon Otaniemeen 1950 alkaen. _NEWLINE_Teknillisen korkeakoulun kirjastorakennuksen suunnitteli Alvar Aalto vuosina 1964-1968. Rakennusty\xc3\xb6t aloitettiin vuonna 1968. Kirjaston toiminta k\xc3\xa4ynnistyi tammikuussa 1970. Nelikerroksinen rakennuksen lattiapinta-ala oli 8\xc2\xa0942\xc2\xa0m\xc2\xb2. _NEWLINE_Vuodesta 2010 alkaen Teknillisen korkeakoulun kirjastostan p\xc3\xa4\xc3\xa4rakennuksesta tuli yksi Otaniemen kampuskirjasto, yhdess\xc3\xa4 Arabian ja T\xc3\xb6\xc3\xb6l\xc3\xb6n kampuskirjastojen ohella. _NEWLINE_Toukokuussa 2015 rakennus meni peruskorjaukseen. Siksi ajaksi sen toiminta siirrettiin Kandidaattikeskukseen ja nimi muuttui muotoon Oppimiskeskus beta. Peruskorjauksen valmistui 2016, mink\xc3\xa4 j\xc3\xa4lkeen rakennus on toiminut Aalto-yliopiston Harald Herlin -oppimiskeskuksena.\n_START_SECTION_\nArabian kampuskirjasto (1875-2018)\n_START_PARAGRAPH_\nKirjasto toimi Helsingiss\xc3\xa4, Aalto-yliopiston Arabian kampuksella._NEWLINE_Kirjasto palveli Aalto-yliopiston opetusta ja tutkimusta taideteollisuuden, taidekasvatuksen ja audiovisuaalisen viestinn\xc3\xa4n alueilla._NEWLINE_Arabian kampuskirjasto aloitti toimintansa vuonna 1875 Suomen Taideteollisuusyhdistyksen ja sen keskuskoulun kirjastona. Vuonna 1965 keskuskoulu ja kirjasto siirtyiv\xc3\xa4t valtion omistukseen ja koulun nimeksi tuli Taideteollinen oppilaitos. 1973\xe2\x80\x932009 kirjasto toimi nimell\xc3\xa4 Taideteollisen korkeakoulun kirjasto, 2010-2016 Aalto-yliopiston Arabian kampuskirjastona ja viel\xc3\xa4 2016-2018 supistetussa muodossa nimell\xc3\xa4 Learning Hub Arabia. 2018 aikana Aalto-yliopiston kirjastopalvelut muuttivat kokonaisuudessaan Otaniemen kampukselle._NEWLINE_Arabian kampuskirjasto oli osa Aralis-kirjastokeskusta. Aralis-kirjastokeskus oli kaikille avoin julkinen kirjasto, joka kokosi saman katon alle my\xc3\xb6s Helsingin kaupunginkirjaston Arabianrannan kirjaston sek\xc3\xa4 kaksi muuta taidekirjastoa: Metropolia Ammattikorkeakoulun kulttuurialan kirjastopalvelut ja Pop & Jazz Konservatorion kirjaston._NEWLINE_Aralis-kirjastokeskus valmistui kahdessa vaiheessa: taidekirjastot muuttivat uusiin tiloihin kes\xc3\xa4kuussa 2003 ja Arabianrannan kirjasto joulukuussa 2003. Aralis-kirjastokeskuksen pinta-ala oli yhteens\xc3\xa4 2192\xc2\xa0m\xc2\xb2, josta Arabian kampuskirjaston osuus oli 61,7\xc2\xa0% (1352\xc2\xa0m\xc2\xb2). Arabian tehtaan vanhassa rakennuksessa olleen taidekirjaston osuuden eli 1352\xc2\xa0m\xc2\xb2 ja sen sisustuksen suunniteli arkkitehtitoimisto Tuomo Siitonen Oy._NEWLINE_Kirjasto sijaitsi Helsingiss\xc3\xa4, osoitteessa H\xc3\xa4meentie 135 A.\n_START_SECTION_\nT\xc3\xb6\xc3\xb6l\xc3\xb6n kampuskirjasto (-2018)\n_START_PARAGRAPH_\n60\xc2\xb010\xe2\x80\xb211.76\xe2\x80\xb3N, 24\xc2\xb055\xe2\x80\xb217.87\xe2\x80\xb3E _NEWLINE_Kirjasto toimi Helsingiss\xc3\xa4, Aalto-yliopiston T\xc3\xb6\xc3\xb6l\xc3\xb6n kampuksella. Vuoteen 2009 asti se oli Helsingin kauppakorkeakoulun kirjasto ja 2010-2016 Aalto-yliopiston T\xc3\xb6\xc3\xb6l\xc3\xb6n kampuskirjasto. Vuosina 2016-2018 Aalto-yliopiston oppimiskeskus tarjosi supistettuja kirjastopalveluita entisess\xc3\xa4 Kauppakorkeakoulun p\xc3\xa4\xc3\xa4rakennuksessa nimell\xc3\xa4 Learning Hub Rooftop. 2018 aikana Aalto-yliopiston kirjastopalvelut muuttivat kokonaisuudessaan Otaniemen kampukselle._NEWLINE_Kirjasto sijaitsi Helsingiss\xc3\xa4, osoitteessa Mechelininkatu 3 D.'